matrice
En matrice er en form med fordybning til presning, prægning, udstansning eller støbning. Inden for støbefaget kaldes en matrice for et hunstempel. Det, som præger matricen, kaldes en patrice eller et hanstempel.
Man tilskriver Johann Gutenberg opfindelsen af et håndbetjent støbeværktøj med udskiftelige matricer til enkeltvis støbning af blybogstaver. I begyndelsen af 1800-tallet opfandt man tastaturbetjente maskiner til støbning af enkeltbogstaver, og først omkring 1890 opfandt man maskiner til linjestøbning af sats fra sammensatte matricer og til kodebåndstyret støbning af enkelttyper fra pladematricer.